La Llei 15/1990, de 9 de juliol, d'ordenació sanitària de Catalunya, estableix que correspon al Departament de Salut determinar els criteris, les directrius i les àrees d'actuació de les polítiques sanitàries.
Aquesta Llei va consagrar un nou model d'ordenació sanitària, basat en l'eficàcia i eficiència de l'organització sanitària i en la integració de serveis, que preveu disposar d'un pla de salut com a eina essencial per a la planificació del sistema de salut i per a la determinació de les directrius de les actuacions que cal dur a terme.
El Pla de salut de Catalunya aprovat quinquennalment mitjançant un acord de Govern de la Generalitat de Catalunya és el marc de referència de les actuacions públiques en matèria de salut en el territori de Catalunya, orientat a uns objectius de salut i qualitat de vida de la població, articulat a partir de la transformació del model assistencial en tres eixos clau de la política sanitària contemporània –prevenció i atenció a la cronicitat, millora de la resolució i reordenació de l'alta especialització– i suportat per una sèrie de canvis en el model organitzatiu que han de facilitar el procés d'adaptació dels serveis als nous reptes.
Dintre d'aquest marc legislatiu i de prioritats de la política sanitària definides en el Pla de salut de Catalunya, el Departament de Salut, mitjançant la concessió de subvencions per finançar entitats privades sense afany de lucre, impulsa la realització d'actuacions en l'àmbit de la salut, les quals s'integren dintre d'aquest nou model sanitari tot adequant els recursos sanitaris, l'optimització dels mitjans econòmics i la millora de la qualitat dels serveis sanitaris per tal de protegir i millorar la salut de tota la ciutadania de Catalunya.
El Decret 145/2017, de 26 de setembre, regula el procediment de les actuacions administratives i de la gestió del règim d'autonomia econòmica de la successió intestada a favor de la Generalitat de Catalunya, amb l'objectiu d'adoptar les decisions relatives a la destinació dels seus béns patrimonials procedents de les herències intestades, distribució i liquidació d'aquests béns a les entitats a què es refereix el Codi civil, així com la gestió del règim d'autonomia econòmica de les herències intestades en les quals la Generalitat de Catalunya hagi estat declarada hereva.
La Generalitat de Catalunya, en compliment d'aquest Decret, succeeix les persones amb veïnatge civil català que moren sense hereus testamentaris i legals, i actua com a hereva intestada amb l'objectiu d'exercir una funció social important, com és la de destinar el cabal relicte a entitats i institucions beneficiàries de caràcter assistencial.
Els béns procedents de les herències intestades han de ser destinats a entitats d'assistència social o institucions culturals preferentment del darrer municipi de la residència habitual de la persona causant a Catalunya.
El Decret 145/2017, de 26 de setembre, preveu la distribució del líquid obtingut d'aquests béns mitjançant un sistema de convocatòries públiques, que han d'impulsar els departaments receptors.
Atès que la Junta d'Herències és l'òrgan competent per administrar, liquidar i establir els criteris de distribució del cabal relicte de què la Generalitat hagi estat declarada hereva intestada.
Aquesta Ordre de bases té per finalitat distribuir els béns procedents de les herències intestades, assignats al Departament de Salut per la Junta d'Herències el 19 de desembre de 2017 i amb els aprovats el 20 de desembre de 2018;
Atès que el Departament de Salut ha estat designat com un dels departaments receptors per la Junta d'Herències;
Atès que és voluntat del Departament de Salut impulsar, en l'àmbit de les prestacions en matèria de salut pública consistents en la promoció i protecció de la salut i prevenció de la malaltia i els seus factors de risc, el procediment per distribuir els béns procedents de les herències intestades a Catalunya entre les entitats privades sense afany de lucre que desenvolupin actuacions en l'àmbit de la salut per al foment de la salut i el suport als pacients i a les famílies;
Atesa la Llei 38/2003, de 17 de novembre, general de subvencions, i el seu Reglament de desplegament, aprovat pel Reial decret 887/2006, de 21 de juliol, que pel seu caràcter bàsic tenen afectacions sobre les normes reguladores de bases de les subvencions que elabora l'Administració de la Generalitat de Catalunya;
Atès el que disposen el Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya, i l'Acord de Govern GOV/85/2016, de 28 de juny, pel qual s'aprova la modificació de l'Acord de Govern GOV/110/2014, de 22 de juliol, pel qual s'aprova el model tipus de bases reguladores dels procediments per a la concessió de subvencions, en règim de concurrència competitiva, tramitats per l'Administració de la Generalitat i el seu sector públic;
Atès l'Acord del Govern pel qual s'aprova el model integral de gestió de subvencions i ajuts de la Generalitat de Catalunya, aprovat en la sessió de Govern de 28 de febrer de 2017;
Atesa l'Ordre ECO/172/2015, de 3 de juny, sobre les formes de justificació de les subvencions;
Atesa la Llei 19/2014, de 29 de desembre, de transparència, accés a la informació pública i bon govern;
Atesa la Llei 39/2015, d'1 d'octubre, de procediment administratiu comú de les administracions públiques;
Atesa la Llei 26/2010, de 3 d'agost, de règim jurídic i de procediment de les administracions públiques de Catalunya;
En ús de les facultats que em confereix l'article 92.3 del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
Aprovar les bases reguladores per a la concessió de subvencions en règim de concurrència competitiva per al finançament a entitats privades sense afany de lucre que desenvolupin actuacions en l'àmbit de la salut, a càrrec dels fons provinents d'herències intestades a favor de la Generalitat de Catalunya, assignats al Departament de Salut per la Junta d'Herències el 19 de desembre de 2017 i amb els aprovats el 20 de desembre de 2018.
L'objecte de les subvencions és el finançament a entitats privades sense afany de lucre que desenvolupin actuacions en l'àmbit de la salut, per al foment de la salut i el suport a pacients i famílies, en el marc del Pla de salut de Catalunya vigent en cada moment, que en cap cas siguin substitutives de prestacions assistencials a Catalunya, amb càrrec dels fons provinents d'herències intestades a favor de la Generalitat de Catalunya.
Les actuacions objecte d'aquestes subvencions s'han d'executar durant l'any 2019.
—2 Àrees d'actuació en l'àmbit de la salut
Les àrees d'actuació en l'àmbit de la salut, d'acord amb el Pla de salut de Catalunya vigent, són les següents:
El càncer, malalties respiratòries, sistema circulatori, malalties de l'aparell locomotor, salut mental, malalties cardiovasculars, malalties cerebrovasculars, malalties minoritàries, gent gran i discapacitat, infants i adolescents.
Els grups de població prioritaris són les persones amb necessitats complexes, en risc d'exclusió social, gent gran, infants i adolescents, dones en situació de violència de gènere i persones amb discapacitat.
3.1 Poden sol·licitar aquestes subvencions les entitats privades sense afany de lucre quedesenvolupin actuacions incloses en l'objecte de les àrees que assenyala la base 2.
3.2 L'àmbit d'actuació de cadascun dels projectes pot ser de qualsevol de les àrees prioritàries en l'àmbit de la salut descrites en la base 2.
3.3 Perquè obtinguin aquestes subvencions, les entitats sol·licitants han de complir els requisits següents:
3.3.1 Les activitats que constitueixen l'objecte social dels estatuts de l'entitat han d'incloure l'actuació subvencionable i l'àrea o àrees en funció de les quals es demana la subvenció.
3.3.2 L'entitat s'ha d'haver constituït com a mínim amb dos anys d'antelació a la data de publicació de la convocatòria, excepte en el cas de federacions i confederacions, que poden ser més recents, però que han d'estar constituïdes per entitats d'almenys dos anys d'antiguitat.
A més, ha d'estar inscrita, si escau, en el registre corresponent.
3.3.3 Per gestionar les actuacions previstes en els projectes presentats s'ha de disposar de l'estructura adequada.
3.3.4 En el cas que l'entitat tingui cinquanta persones en plantilla o més de cinquanta, cal complir el que estableix l'article 42 del Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seva inclusió social, i, si escau, el Reial decret 364/2005, de 8 d'abril, pel qual es regula el compliment alternatiu amb caràcter excepcional de la quota de reserva a favor dels treballadors amb discapacitat.
3.3.5 En el cas que l'entitat tingui una plantilla igual o superior a vint-i-cinc persones, cal una declaració dels mitjans que s'utilitzen per prevenir i detectar casos d'assetjament sexual i d'assetjament per raó de sexe, i intervenir-hi, d'acord amb l'article 29 de la Llei 5/2008, de 24 d'abril, del dret de les dones a erradicar la violència masclista.
3.3.6 Complir el que estableixen els articles 32.1, 32.3 i 36.4 de la Llei 1/1998, de 7 de gener, de política lingüística.
3.3.7 No trobar-se en cap de les circumstàncies que preveu l'article 13.2 i 3 de la Llei 38/2003, de 17 de novembre, general de subvencions.
3.3.8 No haver estat sancionades per resolució ferma, durant els últims tres anys, per la comissió d'una infracció greu en matèria d'integració laboral de persones discapacitades, o per la comissió d'una infracció molt greu en matèria de relacions laborals o en matèria de prevenció de riscos laborals, de conformitat amb el text refós de la Llei sobre infraccions i sancions de l'ordre social, aprovat pel Reial decret legislatiu 5/2000, de 4 d'agost, i la Llei 31/1995, de 8 de novembre, de prevenció de riscos laborals.
3.3.9 Disposar dels mitjans humans i materials necessaris i tenir assignats els recursos econòmics necessaris per dur a terme l'activitat de prevenció de riscos laborals a l'empresa, d'acord amb el que disposa la Llei 31/1995, de 8 de novembre.
3.3.10 Presentar una declaració per justificar si han demanat i/o han obtingut altres ajuts públics o privats per a la mateixa activitat i fer constar el detall de l'entitat concedent i la quantitat sol·licitada o obtinguda.
3.3.11 En el cas d'associacions i fundacions, tenir adaptats els seus estatuts d'acord amb la disposició transitòria primera de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques.
3.3.12 En el cas de les fundacions, complir el deure de presentar els comptes anuals davant del protectorat, d'acord amb l'article 336-3 del llibre tercer del Codi civil de Catalunya, aprovat per la Llei 4/2008, de 24 d'abril.
3.3.13 Presentar una declaració responsable de tenir la residència fiscal al territori espanyol.
En cas de no tenir-la, l'entitat beneficiària ha de presentar un certificat de residència fiscal emès per les autoritats competents del seu país de residència, un cop requerida en la notificació de la proposta de resolució de concessió provisional de la subvenció.
3.3.14 Adequar l'activitat de l'entitat al compliment dels principis ètics i les regles de conducta que s'estableixen a l'annex 2 que consta en aquesta Ordre.
3.3.15 Complir amb la normativa sobre propietat intel·lectual, per a la realització de l'activitat objecte de la subvenció utilitzant qualsevol element susceptible de generar drets d'autor.
3.3.16 En aquelles convocatòries en què se subvencionin projectes que, a causa de l'activitat per desenvolupar sigui necessari, cal presentar una declaració responsable conforme es disposa de les certificacions legalment establertes, o en el cas d'haver-les sol·licitat prèviament a la publicació de la proposta provisional, per acreditar que el personal de les entitats les activitats de les quals suposin l'accés i exercici a les professions, oficis i activitats que impliquin contacte habitual amb menors, no ha estat condemnat per sentència ferma per cap delicte contra la llibertat i indemnitat sexual, que inclou l'agressió i abús sexual, l'assetjament sexual, l'exhibicionisme i la provocació sexual, la prostitució i l'explotació sexual i la corrupció de menors, així com per tràfic d'éssers humans, i que, en cas que canviï alguna persona adscrita al projecte, es compromet a fer la comprovació oportuna pel que fa al cas.
3.3.17 Les entitats beneficiàries respectaran allò establert a la Llei 17/2015, de 21 de juliol, d'igualtat efectiva de dones i homes.
3.4 Complir els requisits d'aquestes bases generals, així com qualsevol altra obligació legal o reglamentària que pugui afectar-los.
—4 Quantia i aplicació pressupostària
4.1 La quantitat màxima destinada a aquestes subvencions i l'aplicació o aplicacions pressupostàries a les quals s'han d'imputar són les que determini la convocatòria corresponent.
Els fons disponibles aprovats per la Junta d'Herències del dia 19 de desembre de 2017 i la Junta d'Herències del 20 de desembre de 2018 que es detallen a l'annex 3 d'aquesta Ordre, es repartiran entre les entitats sol·licitants, d'acord amb les puntuacions que obtinguin.
4.2 La quantia de cada subvenció, que pot ser del total del cost del projecte, sense que, en cap cas, aïlladament o en concurrència amb subvencions atorgades per altres institucions públiques o privades, nacionals o internacionals, pugui superar el cost de l'actuació que l'entitat beneficiària ha de desenvolupar.
Els criteris estableixen una puntuació màxima de 100 punts, i perquè un projecte sigui subvencionable cal una puntuació mínima de 61 punts.
La quantitat de la subvenció s'atorga de manera proporcional d'acord amb la puntuació obtinguda, el nombre de sol·licituds presentades que assoleixin la puntuació mínima i els fons a distribuir, aplicant en tot cas una escala objectiva.
Per poder considerar acomplert l'objecte i la finalitat de la subvenció, la despesa mínima efectuada i justificada de l'activitat subvencionada ha de ser d'un 50 % respecte del pressupost acceptat; si no és així, comportarà la revocació total de la subvenció.
En el cas que el cost final efectiu de l'activitat subvencionada sigui inferior al cost inicialment pressupostat, es reduirà proporcionalment la quantia de la subvenció atorgada.
El percentatge de desviació pressupostària del projecte, sense que suposi una revocació parcial de la subvenció, s'estableix en un 10 % en relació amb el cost del projecte acceptat.
L'òrgan competent només pot aplicar aquest percentatge si es garanteix que s'han acomplert l'objecte i la finalitat de la subvenció.
Són despeses subvencionables les que, de manera inequívoca, responguin a la naturalesa de l'activitat subvencionada, siguin estrictament necessàries, s'efectuïn dins el termini d'execució previst a la convocatòria i hagin estat efectivament pagades amb anterioritat a la finalització del període de justificació determinat per la base 16.4, llevat de la factura de la persona auditora, quan la justificació es presenti segons la modalitat de compte justificatiu amb l'informe d'una auditoria.
En cap cas el cost dels béns o serveis subvencionats pot superar el seu valor de mercat.
Les despeses objecte de subvenció s'han d'ajustar, en qualsevol cas, al pressupost del projecte o projectes presentats, a la naturalesa de la partida pressupostària amb càrrec a la qual s'atorgui la subvenció i s'ha de tractar de despeses corrents, de béns i serveis d'acord amb la normativa pressupostària.
Aquestes despeses s'entenen efectuades per a cadascun dels projectes o actuacions subvencionades.
En el cas que la resolució de concessió de la subvenció a una entitat prevegi més d'un projecte i/o actuació, la justificació de les despeses s'ha de presentar separadament per a cadascun.
Les despeses subvencionables poden ser directes o indirectes.
a) Les retribucions del personal vinculat directament al projecte subvencionat.
S'hi poden incloure els salaris i les assegurances socials.
Aquestes despeses s'han de presentar degudament desglossades per hores dedicades a l'actuació a què s'imputin.
b) Les despeses de mitjans i/o recursos materials, així com les despeses en béns consumibles utilitzats per dur a terme les actuacions necessàries per al desenvolupament dels projectes, quan siguin directament imputables a la realització del projecte subvencionat.
Aquestes despeses s'han de presentar degudament desglossades per actuació i s'han d'imputar per hores d'utilització.
c) Les despeses de lloguer de locals i d'arrendament financer d'equips que siguin directament imputables al projecte subvencionat.
d) Les despeses d'assegurança directament imputables al projecte subvencionat.
e) Les despeses de publicitat per a l'organització i la difusió del projecte subvencionat.
f) Les dietes i els desplaçaments.
g) Les despeses d'elaboració de l'informe d'auditoria efectuat en compliment de la base 16 d'aquesta Ordre, amb el màxim que es determini en la convocatòria corresponent, en el cas de la justificació mitjançant aquesta modalitat.
h) Els tributs, quan l'entitat beneficiària de la subvenció els aboni efectivament.
En cap cas es consideren despeses subvencionables els impostos indirectes quan siguin susceptibles de recuperació o compensació ni l'impost personal sobre la renda.
i) Les despeses financeres i la resta de despeses a què fa referència l'article 31.7 de la Llei general de subvencions, sempre que estiguin directament relacionades amb l'activitat subvencionada.
Tenen la consideració de despeses indirectes totes les que no es puguin vincular directament al projecte subvencionat, però que siguin necessàries per desenvolupar-lo.
S'hi inclouen tant les que són imputables a diversos projectes que porten a terme els beneficiaris com les despeses de caràcter general que, sense que siguin imputables a cap projecte en concret, són necessàries per dur-los a terme.
Es consideren despeses subvencionables indirectes les comunes als diferents serveis o activitats que duen a terme els beneficiaris, com ara:
b) Les despeses generals: despeses de gestió, lloguer, material d'oficina, llum, aigua, calefacció, missatgeria, correus, manteniment, neteja, vigilància i altres de característiques similars.
De conformitat amb l'article 31.9 de la Llei 38/2003, de 17 de novembre, aquests costos han de ser imputats per l'entitat beneficiària al projecte subvencionat en la part que raonablement correspongui d'acord amb els principis i les normes de comptabilitat generalment admesos i, en tot cas, en la mesura que aquests costos corresponguin al període en què efectivament s'ha establert el projecte.
Les despeses indirectes únicament s'admeten si estan degudament justificades, conforme a la base 16, i en cap cas no poden superar el 20 % del cost total del projecte presentat.
L'entitat ha d'aportar el mètode de càlcul aplicat per imputar-les a la subvenció, de manera que l'explicació aportada reflecteixi totes les dades que permetin verificar com s'ha establert el percentatge o quantitat imputada.
Les despeses subvencionables que preveuen aquestes bases han de respondre a costos reals, efectivament efectuats, pagats i justificats mitjançant factures o documents comptables de valor probatori equivalent.
En cap cas poden ser subvencionables les despeses que així s'especifiquen a l'article 31.7 de la Llei 38/2003, de 17 de novembre.
—6 Sol·licituds i comunicacions
6.1 Les sol·licituds i els altres tràmits associats al procediment de concessió de les subvencions i la seva justificació s'han de formalitzar per via telemàtica, utilitzant la seu electrònica de la Generalitat de Catalunya, mitjançant els formularis normalitzats que es faciliten a través de la pàgina web Tràmits gencat ( http://web.gencat.cat/ca/tramits/ ).
Per poder presentar la sol·licitud electrònicament cal que l'entitat o qui la representi disposi d'un certificat digital vàlid i vigent emès per qualsevol entitat de certificació classificada pel Consorci d'Administració Oberta de Catalunya com a vàlida per identificar la ciutadania i les entitats davant de les administracions públiques, d'acord amb els criteris establerts per l'Ordre GRI/233/2015, de 20 de juliol, per la qual s'aprova el Protocol de signatura electrònica en l'àmbit de l'Administració de la Generalitat de Catalunya.
Els certificats vàlids es poden consultar a l'apartat de Certificació digital de la pàgina web de Tràmits gencat ( http://web.gencat.cat/ca/tramits/sobre-tramits-gencat/com-tramitar-en-linia/certificacio-digital/ ).
Les entitats que no disposin de certificat d'entitat o certificat digital de la representació legal de l'entitat poden obtenir-ne un en els centres que figuren a la llista de centres emissors que es pot consultar a la secció "Com tramitar en línia" de l'apartat Tràmit del web de la Generalitat de Catalunya ( http://tràmits.gencat ).
Cada entitat ha de presentar un formulari de sol·licitud per cada projecte per al qual sol·liciti una subvenció.
En el cas que una entitat tramiti més d'una sol·licitud per un projecte només es considera vàlida l'última sol·licitud presentada i les anteriors no s'admeten.
En el supòsit d'interrupció en els sistemes electrònics durant el darrer dia de presentació de les sol·licituds, es pot presentar la sol·licitud amb posterioritat durant tres dies hàbils consecutius.
La presentació de sol·licituds, escrits i comunicacions mitjançant les plataformes telemàtiques dona dret a la persona interessada a consultar el seu expedient administratiu i a fer-ne el seguiment.
La persona interessada pot obtenir a través d'un servei electrònic d'accés restringit informació sobre l'estat de tramitació del procediment.
La informació sobre l'estat de tramitació ha de comprendre la llista dels actes de tràmit formalitzats, amb indicació del contingut així com de la data en què van ser dictats.
L'habilitació del sistema de consulta i seguiment de la tramitació no eximeix l'Administració de la Generalitat de Catalunya d'efectuar les comunicacions i notificacions expresses que estableix la normativa.
6.2 La presentació de la sol·licitud comporta l'acceptació plena d'aquestes bases.
Així mateix, i d'acord amb la disposició addicional primera de la Llei 21/2005, de 29 de desembre, de mesures financeres, la presentació de la sol·licitud comporta l'autorització a l'òrgan gestor per obtenir els certificats o verificar les dades necessàries per a la tramitació de l'ajut emès per altres administracions o entitats públiques.
7.1 El formulari de sol·licitud, que les entitats sol·licitants poden obtenir a través de la pàgina web de Tràmits gencat ( http://web.gencat.cat/ca/tramits/ ), inclou la declaració responsable corresponent que acredita tots els requisits establerts a la base 3.
També s'ha d'indicar l'acord de l'òrgan de govern de l'entitat on s'aprova sol·licitar la subvenció i s'ha de manifestar que la persona representant legal disposa de la capacitat suficient per actuar en nom de l'entitat sol·licitant.
La presentació de la sol·licitud faculta el Departament de Salut per comprovar la conformitat de les dades que conté o es declaren.
La presentació de la sol·licitud comporta la sol·licitud explícita de la bestreta.
En el cas que l'entitat no la vulgui acceptar, ha de presentar un escrit de renúncia de la bestreta mitjançant el formulari d'aportació de documentació.
7.2 Memòria descriptiva del projecte per al qual se sol·licita la subvenció i que inclou, entre altres informacions:
a) L'àrea o àrees d'actuació en l'àmbit de la salut, d'acord amb la base 2, on s'inclou el projecte.
b) Les dates d'inici i finalització previstes i els llocs on es du a terme el projecte.
c) La referència expressa de l'import que es demana.
d) La descripció de les actuacions per a les quals se sol·licita la subvenció.
e) Un pressupost clar i definit del projecte en què figurin les despeses i els ingressos previstos, per conceptes, amb el detall de les fonts de finançament del projecte.
7.3 Pressupost anual de funcionament de l'entitat sol·licitant.
La inexactitud, falsedat o omissió de caràcter essencial en qualsevol dada o document que acompanyi la sol·licitud de subvenció deixen sense efecte aquest tràmit, des del moment en què es conegui i amb audiència prèvia a la persona interessada, i, en conseqüència, comporten la inadmissió de la sol·licitud de subvenció, sens perjudici que puguin ser causa de revocació de la subvenció, si es coneixen amb posterioritat a la concessió.
—8 Termini de presentació de les sol·licituds
8.1 La presentació de sol·licituds, escrits i comunicacions mitjançant les plataformes telemàtiques es pot fer tots els dies de l'any durant les vint-i-quatre hores del dia, en els termes que disposi la convocatòria d'ajuts corresponent.
A l'efecte de computar terminis, la recepció en el Registre electrònic de la Generalitat de Catalunya en un dia inhàbil s'entén efectuada en la primera hora del primer dia hàbil següent.
—9 Criteris de valoració i puntuació
9.1 En relació amb l'entitat sol·licitant i el projecte respectiu, es consideren els criteris de valoració següents i la puntuació que s'atribueix a cadascun, amb una puntuació màxima de 100 punts:
Si l'entitat té la seu en un dels municipis dels causants, establerts a l'annex 3 d'aquesta Ordre, i/o desenvolupa el projecte en aquest municipi, obté una puntuació de 25 punts.
b) Utilitat del projecte: fins a 40 punts.
b.1 Complementarietat dels serveis prestats per l'entitat, amb una actuació pròpia dels serveis públics de salut, fins a 15 punts.
b.2 Grup poblacional beneficiat, 10 punts, d'acord amb els grups definits a la base 2.
b.3 Nombre de població beneficiada, fins a 10 punts.
b.4 Intervencions adequades a les necessitats i expectatives de dones i homes (perspectiva de gènere), 5 punts
c) Viabilitat del projecte, fins a 25 punts.
c.1 L'adequació de les actuacions de l'entitat sol·licitant, amb els recursos humans i materials previstos, per dur a terme el projecte, d'acord amb les condicions i en els terminis explicitats a la memòria, fins a 15 punts.
c.2 L'adequació dels sistemes d'avaluació previstos i dels indicadors definits a la memòria, fins a 10 punts.
d) Experiència i capacitat tècnica de l'entitat: fins a 10 punts.
d.1 Resultats obtinguts en altres projectes anteriors desenvolupats amb el mateix objecte de la convocatòria, fins a 10 punts.
La puntuació mínima necessària per a obtenir subvenció és de 61 punts.
9.2 La quantitat atorgada es determina sobre la base del resultat de la ponderació dels criteris anteriors, el crèdit disponible, el cost del projecte i l'import sol·licitat.
—10 Procediment de concessió de les subvencions
10.1 El procediment de concessió de les subvencions s'ha d'ajustar al que estableixen l'article 94 del Decret legislatiu 3/2002, de 24 de desembre, i la Llei 38/2003, de 17 de novembre.
10.2 La concessió de les subvencions es regeix pel procediment de concurrència competitiva.
10.3 Correspon a la persona titular de la Secretaria General del Departament de Salut o a l'òrgan que determini la convocatòria, d'entre les persones titulars de les secretaries sectorials o les persones titulars de les direccions generals a l'òrgan que determini la convocatòria, la concessió o denegació de les subvencions mitjançant una resolució motivada.
10.4 L'òrgan instructor és la persona titular de la Direcció de Serveis del Departament de Salut, que és qui ha de formular la proposta de resolució de concessió a l'òrgan concedent de la subvenció, d'acord amb la proposta de la comissió de valoració.
10.5 La persona titular de la Direcció de Serveis del Departament de Salut o l'òrgan que determini la convocatòria ha de presidir una comissió de valoració formada per les persones titulars de les secretaries sectorials i les persones titulars de les direccions generals del Departament de Salut, per un funcionari o funcionària del Departament de Salut, nomenat per la persona titular de la presidència de la comissió, pels funcionaris tècnics en les matèries objecte de la subvenció, i per una persona externa al sector públic de la Generalitat de Catalunya, experta en la matèria objecte de la subvenció, que la persona titular de la presidència de la comissió consideri necessaris i nomeni d'acord amb el seu grau d'especialització en relació amb l'àrea o àrees que s'han de subvencionar.
En el nomenament dels membres s'ha de vetllar per assolir una representació equilibrada de dones i homes.
Aquesta comissió ha de valorar i comparar les sol·licituds presentades i, tenint en compte els criteris de valoració que preveu aquesta Ordre, ha d'elaborar un informe on es concreti el resultat de l'avaluació efectuada.
La Comissió de Valoració és l'òrgan col·legiat que té atribuïdes les funcions d'aplicar les bases reguladores de la convocatòria, examinar els expedients de sol·licitud en funció dels criteris de valoració prioritaris establerts, i resoldre incidències, si n'hi ha, per a l'elaboració de l'informe en què es concreti el resultat de l'avaluació efectuada.
D'aquesta Comissió, no en pot formar part l'òrgan que emeti la resolució de concessió o denegació de les subvencions.
10.6 Un cop avaluades les sol·licituds, l'òrgan instructor formula la proposta de resolució provisional de concessió de les subvencions, d'acord, si escau, amb l'informe de la comissió de valoració, i d'acord amb allò previst a la base 11.
L'òrgan instructor formula la proposta definitiva de concessió de les subvencions a la vista, en tot cas, de la proposta de resolució provisional, de la documentació addicional presentada pels beneficiaris proposats i de les seves acceptacions, i l'eleva a l'òrgan resolutori.
La proposta de resolució de concessió s'ha de fonamentar, ordinàriament, en els informes de la Comissió de Valoració.
Quan l'òrgan que fa la proposta no segueixi els informes esmentats, ha de motivar-ne la discrepància.
10.7 L'òrgan competent per concedir les concessions, de conformitat amb la convocatòria, pot reduir parcialment o totalment les subvencions sol·licitades, abans que es dicti la resolució definitiva, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
—11 Proposta de resolució provisional, acceptació de la subvenció, reformulació i presentació de la documentació addicional.
La proposta de resolució provisional de concessió de les subvencions es notifica a les entitats interessades mitjançant la publicació al tauler electrònic de l'Administració de la Generalitat de Catalunya ( https://tauler.seu.cat/inici.do? idens=1 ).
11.2 La proposta de resolució provisional ha de contenir la llista de sol·licitants proposats per ser beneficiaris de les subvencions i les entitats que formen part de la llista de reserva, degudament prioritzada en funció de la puntuació obtinguda i sempre que hagin assolit la puntuació mínima exigida a la base 4.2 i 9.1 En el supòsit que alguna de les entitats proposades per ser beneficiàries de la subvenció no l'accepti o desisteixi de la sol·licitud, es pot atorgar la subvenció a l'entitat o entitats sol·licitants de la llista de reserva per ordre de puntuació, sempre que s'hagi alliberat crèdit suficient per atendre les sol·licituds següents amb igual puntuació, amb l'aportació prèvia del document d'acceptació de la subvenció i del pressupost del projecte adaptat a la subvenció concedida, si escau.
Les entitats proposades com a beneficiàries de les subvencions, si la subvenció atorgada és inferior a la sol·licitada, han de presentar el document d'acceptació de la subvenció i la reformulació del projecte, d'acord amb el model normalitzat que poden obtenir a la pàgina web de Tràmits gencat ( http://web.gencat.cat/ca/tramits/ ) en el termini de deu dies hàbils a comptar des de l'endemà de la publicació de la proposta provisional de concessió.
La proposta de resolució ha de contenir el requeriment de la documentació esmentada.
Dins el mateix termini les entitats sol·licitants poden presentar al·legacions, que s'han de tenir en compte en el moment de resoldre l'atorgament de les subvencions.
La reformulació del projecte i del pressupost per adaptar-lo a la subvenció proposada ha de respectar l'objecte, les condicions i la finalitat de la subvenció, així com els criteris de valoració establerts en relació amb el projecte i, en cap cas, no en pot suposar una modificació substancial.
La subvenció s'entén acceptada tàcitament en el supòsit que l'entitat proposada com a beneficiària no presenti cap al·legació o el seu desistiment dins el termini esmentat de deu dies hàbils.
L'òrgan instructor pot demanar a les entitats sol·licitants que aportin la documentació complementària que consideri necessària per acreditar les dades que figuren en la sol·licitud.
12.1 L'incompliment dels requisits no esmenables o del termini de presentació de sol·licituds que estableixen les bases reguladores comporta la inadmissió de la sol·licitud.
12.2 Desistiment de la sol·licitud:
a) La manca de presentació de qualsevol dels documents que preveu la base 7 o la manca d'esmena dels requisits esmenables, dins el termini de deu dies hàbils i amb el requeriment previ.
b) La manca de presentació, dins del termini establert, de la documentació que sigui requerida.
12.3 Prèviament a la concessió de les subvencions, l'òrgan instructor ha de resoldre la inadmissió o el desistiment de les sol·licituds i ha de notificar la resolució d'inadmissió o desistiment a les entitats interessades mitjançant la seva publicació al tauler electrònic de l'Administració de la Generalitat de Catalunya [URL].
13.1 La resolució de concessió o denegació de la subvenció, degudament motivada, s'ha d'emetre i notificar en el termini màxim de sis mesos a comptar des de l'endemà de la data de publicació de la convocatòria.
La notificació de la resolució de concessió o denegació de la subvenció s'ha de fer mitjançant la seva publicació al tauler electrònic de l'Administració de la Generalitat de Catalunya [URL].
13.2 La resolució de concessió o denegació de la subvenció per part de la persona titular de la Conselleria de Salut exhaureix la via administrativa i es pot interposar recurs potestatiu de reposició davant la persona titular de la Conselleria de Salut, en el termini d'un mes, o bé directament un recurs contenciós administratiu davant el Tribunal Superior de Justícia de Catalunya, en el termini de dos mesos, en ambdós supòsits a comptar de l'endemà de la publicació de la resolució al tauler electrònic.
En el cas que, d'acord amb la convocatòria, la concessió o denegació de la subvenció correspongui a un òrgan els actes del qual no exhaureixin la via administrativa, es pot interposar recurs d'alçada davant el superior jeràrquic, en el termini d'un mes a comptar de l'endemà de la publicació de la resolució al tauler electrònic.
13.3 Un cop transcorregut el termini màxim previst sense que s'hagi dictat ni notificat la resolució final del procediment, les entitats sol·licitants poden entendre desestimades les sol·licituds per silenci administratiu.
13.4 En la resolució d'atorgament de les subvencions s'han de determinar l'import global atorgat a l'entitat beneficiària i el projecte o projectes subvencionats, i indicar l'àrea o àrees d'actuació en les quals s'emmarca, amb l'import desglossat per a cadascun d'aquests.
La convocatòria pot establir la presentació d'un projecte, o més d'un projecte, per a cada sol·licitud.
El Departament de Salut ha de donar publicitat a les subvencions atorgades d'acord amb la normativa aplicable en matèria de transparència.
El Departament de Salut pot fer públics el contingut i els resultats de les actuacions i projectes finançats amb aquestes subvencions.
Quan les entitats beneficiàries facin públics les actuacions i els projectes finançats amb aquestes subvencions han de fer constar expressament que han estat subvencionats pel Departament de Salut de la Generalitat de Catalunya, el qual es reserva el dret d'aparèixer en el material derivat de les actuacions o projectes subvencionats.
15.1 El pagament de la subvenció s'ha de tramitar un cop s'hagi presentat la documentació justificativa del projecte.
15.2 Les entitats poden sol·licitar una bestreta, la quantia de la qual, en percentatge sobre l'import subvencionat, es determina en cada convocatòria i que, en cap cas, no pot superar el 80 % de l'import anual de cada exercici de la subvenció atorgada.
Per a aquesta bestreta no s'exigiran garanties.
El pagament de la bestreta s'ha de tramitar un cop formalitzada la resolució de concessió, el pagament de l'import restant s'ha de tramitar un cop l'actuació subvencionada hagi estat degudament completada i justificada d'acord amb la base 16.
15.3 Prèviament a cadascun dels pagaments, l'òrgan instructor ha de comprovar d'ofici que l'entitat beneficiària està al corrent de les seves obligacions tributàries i amb la Seguretat Social.
—16 Justificació de la subvenció
16.1 Les entitats beneficiàries han de justificar el compliment de l'objecte de la subvenció i de l'aplicació dels fons percebuts a través de la seu electrònica de la Generalitat de Catalunya mitjançant els formularis disponibles al web ( http://tramits.gencat.cat ), d'acord amb alguna de les dues modalitats següents i en funció de l'import atorgat:
a) Compte justificatiu amb l'aportació d'un informe d'auditoria, quan el sumatori de la subvenció de tots els projectes assoleixi un import igual o superior a 60.000 euros per convocatòria.
b) Compte justificatiu simplificat, quan el sumatori de la subvenció de tots els projectes assoleixi un import inferior a 60.000 euros per convocatòria.
16.2 Compte justificatiu amb l'aportació de l'informe d'auditoria.
En el cas que el sumatori de tots els projectes subvencionats, dins de cada convocatòria, sigui d'un import igual o superior a 60.000 euros, d'acord amb la Llei 38/2003, de 17 de novembre, i el Reial decret 887/2006, de 21 de juliol, l'entitat beneficiària ha d'adjuntar al formulari de presentació de la justificació la documentació següent per cada projecte subvencionat:
La memòria ha d'ajustar-se als continguts del projecte presentat i ha d'informar dels objectius, les diferents fases de realització de les actuacions, així com del sistema d'avaluació, els indicadors, els resultats i les conclusions.
b) Memòria econòmica justificativa del cost del projecte, que inclogui:
Llista classificada de les despeses de la totalitat del projecte subvencionat, amb la identificació de la persona creditora i del número d'identificació fiscal, el número de factura o justificant, la data d'emissió, la data de pagament, l'import total, el percentatge d'imputació al projecte i l'import resultant, i, d'aquest últim, el percentatge finançat pel Departament de Salut i l'import.
Llista detallada d'altres ingressos, subvencions o ajuts, públics o privats, que hagin finançat el projecte subvencionat, amb indicació de la procedència i l'import.
En el cas que la subvenció s'atorgui d'acord amb un pressupost, quadre comparatiu del pressupost per partides, aprovat i executat, en què s'indiquin i, si escau, es motivin les desviacions que hi ha hagut.
Declaració, si escau, que els costos generals o indirectes són imputables al projecte subvencionat d'acord amb la base 5.7, amb indicació dels criteris de repartiment d'aquests costos generals i indirectes incorporats.
c) Informe de l'auditoria de comptes, inscrit com a exercent en el Registre oficial d'auditors de comptes dependent de l'Institut de Comptabilitat i Auditoria de Comptes, que acrediti les despeses i el seu pagament, així com l'import i la procedència del finançament del projecte subvencionat (fons propis o altres subvencions o recursos).
L'auditoria ha de dur a terme la revisió del compte justificatiu de conformitat amb allò previst en aquestes bases i amb subjecció a les normes d'actuació de la Intervenció General de la Generalitat de Catalunya.
Qui fa l'auditoria ha de ser la mateixa persona que audita els comptes anuals de l'entitat, si hi està obligada; en cas contrari, la persona beneficiària de la subvenció pot designar-la.
L'informe de l'auditoria ha d'indicar les comprovacions efectuades i posar de manifest tots els fets que puguin suposar un incompliment per part de la persona beneficiària, amb un nivell de detall que permeti a l'òrgan gestor formular conclusions.
L'informe ha de seguir el model que figura a l'annex de l'Ordre ECO/172/2015, de 3 de juny, sobre les formes de justificació de subvencions i ha de detallar els procediments de revisió i el seu abast conforme a les previsions d'aquesta Ordre.
Així mateix, l'auditoria està subjecte a la resta d'obligacions previstes a l'article 8 de la mateixa Ordre.
El control de la concurrència de subvencions s'ha de dur a terme mitjançant el sistema de validació previst a l'Ordre ECO/172/2015, de 3 de juny.
16.3.1 En cas que el sumatori de tots els projectes subvencionats per a cada convocatòria sigui d'un import inferior a 60.000 euros, d'acord amb la Llei 38/2003, de 17 de novembre, i el Reial decret 887/2006, de 21 de juliol, l'entitat beneficiària ha d'adjuntar al formulari normalitzat la documentació següent per cada projecte subvencionat:
La memòria ha d'ajustar-se als continguts del projecte presentat i ha d'informar dels objectius, les diferents fases de realització de les actuacions, així com del sistema d'avaluació, els seus indicadors, els resultats i les conclusions.
b) Memòria econòmica justificativa del cost del projecte amb idèntic contingut que el de la base 16.2, apartat b), d'aquesta Ordre.
16.3.2 El Departament de Salut ha de comprovar l'aplicació correcta de la subvenció i sol·licitar a cada persona beneficiària determinats justificants de despesa i pagament mitjançant la tècnica del mostreig combinat.
El Departament de Salut pot exigir la totalitat dels justificants de despesa si es plantegen dubtes sobre el cost del projecte.
S'han de presentar els justificants en format electrònic vàlid, d'acord amb el que preveuen les normes de procediment administratiu vigent.
El control de la concurrència de subvencions es duu a terme mitjançant el sistema de validació prevista a l'Ordre ECO/172/2015, de 3 de juny.
16.4 Termini i lloc de presentació i esmena de la documentació justificativa
El termini màxim per presentar la documentació és el que s'estableixi a cada convocatòria.
La resolució de la convocatòria ha de preveure que la justificació es presenti per via telemàtica a través de la pàgina web de Tràmits gencat ( http://web.gencat.cat/ca/tramits/ ).
En el cas que es produeixi una interrupció no planificada en el funcionament dels sistemes electrònics durant l'últim dia establert per a la presentació de la documentació justificativa, aquesta es pot dur a terme durant els tres dies hàbils consecutius.
El termini de justificació pot ser ampliat de conformitat amb la normativa aplicable.
Quan el Departament de Salut percebi que hi ha defectes esmenables en la justificació ho ha de fer saber a l'entitat beneficiària i li ha de concedir un termini de deu dies hàbils per corregir-los.
—17 Obligacions de les entitats beneficiàries
Les entitats beneficiàries han de complir les obligacions següents:
a) Complir la finalitat de la subvenció materialitzant l'activitat subvencionada en el termini que determinin les bases reguladores.
Qualsevol canvi substancial en el projecte presentat s'ha de comunicar mitjançant el formulari d'aportació de documentació que consta a l'apartat Tràmits del web de la Generalitat de Catalunya [URL] amb anterioritat a la finalització del termini d'execució, a l'òrgan instructor, el qual pot acceptar o no la modificació sol·licitada, dins el termini màxim previst a les bases reguladores, si no comporta canvis substancials ni representa un incompliment dels requisits i condicions que estableixen aquestes bases reguladores.
c) Proporcionar en tot moment la informació que els sigui demanada respecte de la subvenció concedida i sotmetre's a les actuacions de comprovació i control de l'òrgan instructor, de la Intervenció General de la Generalitat de Catalunya, de la Sindicatura de Comptes i d'altres òrgans competents d'acord amb la normativa aplicable.
f) Quan l'import de la despesa subvencionable superi els llindars establerts a la normativa de contractes públics per a la contractació menor, s'han de sol·licitar com a mínim tres ofertes de diferents proveïdors, amb caràcter previ a la contractació del compromís per a l'execució de l'obra, la prestació del servei o el lliurament del bé, tret que per les seves característiques especials no hi hagi en el mercat suficient nombre d'entitats que els efectuïn, prestin o subministrin, o excepte que la despesa s'hagi fet amb anterioritat a la concessió de la subvenció en aplicació de l'article 31.3 de la Llei 38/2003, de 17 de novembre, general de subvencions.
g) Incloure el logotip del Departament de Salut i l'expressió "Amb el suport del Departament de Salut", utilitzant el logotip corporatiu del Programa d'identificació visual (PIV) disponible a la pàgina web: [URL], en els elements informatius i de difusió de l'activitat objecte de la subvenció, si es duen a terme amb posterioritat a la concessió de la subvenció.
i) En el cas que sigui procedent la justificació mitjançant el sistema de compte justificatiu amb l'aportació de l'informe de l'auditoria, subscriure un contracte amb l'auditoria amb el contingut previst a l'Ordre ECO/172/2015, de 3 de juny, i conservar i posar a la seva disposició tots els llibres, registres i documents que siguin exigibles per a la justificació de les subvencions.
Aquesta mateixa obligació la tenen les entitats beneficiàries respecte a les actuacions de comprovació i control previstes en la normativa aplicable.
j) Les entitats privades a què es refereixen els epígrafs a) i b) de l'article 3.4 de la Llei 19/2014, de 29 de desembre, de transparència, accés a la informació pública i bon govern han de complir amb les obligacions de transparència del títol II de la mateixa Llei que els siguin aplicables.
k) En compliment de l'article 15.2 de la Llei 19/2014, de 29 de desembre, les persones jurídiques que puguin percebre una subvenció per un import superior a 10.000 euros han de comunicar a l'òrgan concedent, mitjançant una declaració responsable, la informació relativa a les retribucions de llurs òrgans de direcció o administració, per tal que l'òrgan concedent les faci públiques sempre que la subvenció concedida superi l'import de 10.000 euros.
l) Justificar, davant l'òrgan gestor, el compliment dels requisits i condicions, i també la realització i el compliment de la finalitat que determinin la concessió o el gaudi de la subvenció.
Si la subvenció és una part proporcional del cost, s'haurà d'acreditar el cost total de l'acció.
m) Disposar dels llibres comptables, els registres diligenciats i altres documents degudament auditats en els termes que exigeix la legislació mercantil i sectorial aplicable a l'entitat beneficiària en cada cas, així com tots els estats comptables i els registres específics que siguin exigits per aquestes bases, amb la finalitat de garantir l'exercici adequat de les facultats de comprovació i control.
—18 Revocació i revisió de la resolució de concessió
18.1 L'òrgan concedent, amb tramitació prèvia del procediment legalment establert, ha de revocar totalment o parcialment les subvencions concedides amb l'obligació per part de l'entitat beneficiària de retornar l'import rebut i de pagar l'interès de demora corresponent, en els supòsits previstos al text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i a la Llei 38/2003, de 17 de novembre, general de subvencions.
18.2 És procedent la revocació parcial de la subvenció en proporció a la part del cost del projecte no justificada suficientment sempre que s'hagi complert la finalitat per a la qual es va atorgar la subvenció.
18.3 En el cas que es produeixi un excés de finançament respecte al cost del projecte subvencionat, l'entitat beneficiària ha de reintegrar al Departament de Salut l'import corresponent.
No obstant això, quan l'Administració adverteixi l'excés de finançament, ha d'exigir el reintegrament de l'import excedent fins al límit de la subvenció atorgada.
18.4 Les subvencions concedides es poden revisar i, en especial, es pot modificar la resolució de la concessió en cas d'alteració de les condicions que van determinar l'atorgament o en cas de l'obtenció concurrent d'altres ajuts.
18.5 D'acord amb el que estableix l'article 33.3 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, i en relació amb la base 18.4, s'ha d'exigir el reintegrament de la subvenció atorgada quan l'Administració tingui coneixement de la percepció d'altres subvencions incompatibles amb l'atorgada sense que l'entitat beneficiària hi hagi renunciat.
18.6 Un cop transcorregut el termini establert de justificació sense que aquesta hagi estat presentada davant l'òrgan gestor competent, aquest òrgan ha de requerir l'entitat beneficiària perquè en el termini improrrogable de quinze dies hàbils presenti la justificació, amb la indicació que, si no ho fa, s'entén que desisteix de la sol·licitud, d'acord amb l'article 68 de la Llei 39/2015, d'1 d'octubre, i es dictarà la resolució corresponent.
La falta de presentació en el termini establert comporta la revocació i, en el seu cas, l'exigència del reintegrament i altres responsabilitats establertes en la legislació aplicable en matèria de subvencions, en compliment de l'article 16.3 de l'Ordre ECO/172/2015, de 3 de juny.
En cas d'incompliment de les obligacions que preveuen les bases reguladores, és d'aplicació el règim sancionador previst a la Llei 38/2003, de 7 de novembre, general de subvencions, i al text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, si aquest incompliment és constitutiu d'infracció d'acord amb la legislació esmentada, amb independència del reintegrament total o parcial de la subvenció.
En el cas que l'objecte de la subvenció inclogui el tractament de dades de caràcter personal, els beneficiaris i les entitats col·laboradores han de complir amb la normativa corresponent, tot adoptant i implementant les mesures de seguretat del Reglament de la Unió Europea 2016/679, de 24 d'abril, de protecció de dades.
—21 Publicació de la convocatòria
21.1 Atesos els articles 17.3 b) i 18 de la Llei 38/2003, de 17 de novembre, en relació amb l'Acord GOV/192/2015, de 29 de desembre, pel qual es complementa l'Acord GOV/77/2015, de 2 de juny, sobre la publicació dels anuncis de notificació en el Diari Oficial de la Generalitat de Catalunya, en relació amb la publicació de les convocatòries de subvencions, el text íntegre de la convocatòria es publica al Diari Oficial de la Generalitat de Catalunya.
21.2 La publicació de la convocatòria es fa efectiva amb la tramesa de la informació que exigeix el Registre d'ajuts i subvencions de Catalunya, d'acord amb l'article 96 bis del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i mitjançant la Base de Dades Nacional de Subvencions.
21.3 En compliment de l'article 13.8 del Decret 145/2017, de 26 de setembre, a la convocatòria ha de figurar preceptivament el nom de les persones causants i el de la seva darrera residència habitual a Catalunya.
En tot el que no preveuen expressament aquestes bases són aplicables els preceptes continguts en el capítol IX del Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya; la Llei 38/2003, de 17 de novembre, general de subvencions; el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions; la Llei 39/2015, d'1 d'octubre, del procediment administratiu comú de les administracions públiques; la Llei 26/2010, de 3 d'agost, de règim jurídic i del procediment de les administracions públiques de Catalunya; la Llei 4/2008, de 24 d'abril, del llibre III del Codi civil de Catalunya; la Llei 3/2015, d'11 de març, de mesures fiscals, financeres i administratives, així com el que disposa la Llei de pressupostos de la Generalitat de Catalunya que sigui aplicable a l'exercici corresponent i la resta de normativa aplicable.
Principis ètics i regles de conducta als quals les entitats beneficiàries de subvencions o ajuts han d'adequar la seva activitat, i efectes d'un eventual incompliment d'aquests principis
Les entitats beneficiàries d'ajuts públics han d'adoptar una conducta èticament exemplar, abstenir-se de desenvolupar, fomentar, proposar o promoure qualsevol mena de pràctica corrupta i assabentar els òrgans competents qualsevol manifestació d'aquestes pràctiques que, al seu parer, sigui present o pugui afectar el procediment.
Particularment, s'han d'abstenir de dur a terme qualsevol acció que pugui vulnerar els principis d'igualtat d'oportunitats i de lliure concurrència.
Amb caràcter general, les entitats beneficiàries d'ajuts públics en l'exercici de la seva activitat, assumeixen les obligacions següents:
b) No organitzar accions que posin en risc l'interès públic.
c) No oferir ni facilitar a càrrecs o empleats públics avantatges personals ni materials, ni per a ells mateixos ni per a terceres persones amb la voluntat d'incidir en un procediment d'adjudicació de subvenció o ajut.
d) Col·laborar amb l'òrgan competent en les actuacions que aquest efectuï per al seguiment i/o l'avaluació del compliment de les obligacions establertes en les bases de la convocatòria, particularment, facilitant la informació que els sigui sol·licitada per a aquestes finalitats relacionades amb la percepció de fons públics.
e) Complir les obligacions de facilitar informació que la legislació de transparència imposa als adjudicataris en relació amb l'Administració o administracions de referència, sens perjudici del compliment de les obligacions de transparència que els pertoqui de manera directa per previsió legal, en els supòsits establerts en l'apartat quart de l'article 3 de la Llei de transparència.
En cas d'incompliment dels principis ètics i regles de conducta cal aplicar el règim sancionador previst en la Llei 19/2014, de 29 de desembre, i les sancions que preveu l'article 84 pel que fa a beneficiaris d'ajuts públics, sens perjudici d'aquelles altres possibles conseqüències previstes a la legislació vigent en matèria de subvencions.
Llista de causants i municipis de darrera residència d'acord amb les juntes d'herències de 19.12.2017 i 20.12.2018